b"\n_START_ARTICLE_\nSant Cugat d'Ivorra\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Sant Cugat, es troba a la part alta de la vila d'Ivorra, constru\xc3\xafda de nova planta al mateix empla\xc3\xa7ament que l'anterior d'estil rom\xc3\xa0nic._NEWLINE_De planta rectangular o congregacional, impulsada per la Contrarreforma per afavorir la situaci\xc3\xb3 dels fidels seguint un eix direccional cap a l'altar, coberta a diferents vessants, degut a la pres\xc3\xa8ncia del cimbori vuitavat al centre i el campanar situat en un angle de la fa\xc3\xa7ana principal. Exteriorment, est\xc3\xa0 realitzada amb carreus regulars de mitjanes dimensions rejuntats amb morter, combinat amb la pres\xc3\xa8ncia de carreus de majors dimensions a les cantoneres, rosassa i portada. Les fa\xc3\xa7anes laterals estan sobreal\xc3\xa7ades al centre que \xc3\xa9s on hi ha ubicat el cimbori, cobert a vuit vessants. Cal destacar la pres\xc3\xa8ncia d'una cornisa de pedra picada a la part superior i que recorre tot el per\xc3\xadmetre de l'edifici, per sota de la qual trobem una petita motllura que tamb\xc3\xa9 ressegueix tot el per\xc3\xadmetre com a \xc3\xbanics elements decoratius._NEWLINE_A la fa\xc3\xa7ana principal cal destacar la portada, que segueix la tipologia d'arc de triomf, amb porta d'arc de mig punt motllurat, flanquejat per dues columnes, amb entaulament superior i timp\xc3\xa0 de caracter\xc3\xadstiques pr\xc3\xb2pies del barroc, on al seu interior hi ha el nom de Jesucrist en forma d'alt relleu. Per damunt de la portada apareix una rosassa motllurada. La part superior est\xc3\xa0 coronada per un front\xc3\xb3 triangular, resseguit per la cornisa que ressegueix tot el temple, aix\xc3\xad com la motllura inferior, coronat per una creu, i amb la pres\xc3\xa8ncia al mig de front\xc3\xb3 d'un escut her\xc3\xa0ldic, el qual pertany al llinatge dels Tristany d'Ivorra._NEWLINE_El campanar, situat al costat dret de la fa\xc3\xa7ana principal, est\xc3\xa0 realitzat amb carreus regulars de grans dimensions, de planta quadrangular esdevenint octogonal a mitjana al\xc3\xa7ada a causa de la pres\xc3\xa8ncia d'un rebaix a cadascuna de les seves cantonades, decorat amb pilastres adossades, per sota de les quals apareix una cornisa motllurada que ressegueix tot el per\xc3\xadmetre. A la part superior apareix una balaustrada octogonal, separada per una cornisa motllurada inferior, amb la pres\xc3\xa8ncia a cada extrem de petits pilarets, rematats per una bola superior.\n_START_SECTION_\nHist\xc3\xb2ria\n_START_PARAGRAPH_\nEl 15 de juny de 1780 comen\xc3\xa7aren les obres de construcci\xc3\xb3 de l'actual esgl\xc3\xa9sia, sota la direcci\xc3\xb3 del solson\xc3\xad  Francesc Pons, aprofitant les restes de l'antiga construcci\xc3\xb3. Fou consagrada dos anys despr\xc3\xa9s, l'1 de juny, pel bisbe de Solsona Rafael Lasala i Locela, que n'havia impulsat la construcci\xc3\xb3._NEWLINE_Per iniciativa popular el 1982 es renov\xc3\xa0 la teulada de la parr\xc3\xb2quia."